Josy Mersch

De Josy Mersch, gebuer als Jean Jacques Joseph Mersch den 21. Mäerz 1912 zu DiddelengGebuertsschäin vum Josy Mersch a gestuerwen den 18. Februar 2004 an der StadDoudesannonce am Luxemburger Wort vum 20. Februar 2004, war e lëtzebuergesche Vëlossportler, spéider Veloshändler, Moler a Wiert. Hie war Cyclocross-Spezialist. Zesumme mat sengem Brudder Arsène Mersch, deen och eng Proficarrière op der Strooss an op der Pist hat, ass hie mat groussem Erfolleg an den 1930er Jore Cyclo-Cross gefuer.

 Säi Liewen 
Mat 19 Joer huet de Josy Mersch ugefaange Vëlossport ze bedreiwen. No senger Schoul am Lycée des Arts et Métiers, huet hien als techneschen Zeechner beim Ingenieursbüro BarbléAteliers de Construction Barblé, Strassen op industrie.lu zu Stroossen geschafft. Hien a säin Brudder Arsène waren aktiv Coureure virum zweete Weltkrich am VS DommeldangeThill, Fernand; Bressler, Henri (2006): Le sport cycliste dans la capitale. An "Ons Stad", Nummer 82. Nom Krich huet de Josy Mersch och de Charly Gaul ënnerstëtzt, dee Member vum selwechte Club war.

Säin ouni Zweiwel gréissten Erfolleg war am Joer 1935Le Critérium International de cross cyclo-pédestre, Championnat du Monde avant l'heure (2017) eng Victoire am Critérium International de cyclo-cross pédestre zu Suresnes bei Paräis. Bei der selwechter Course gouf säi Brudder Arsène Drëtten an d'Bridder Mett a Pierre Clemens, 4. an 9. a si konnte sech esou gutt klasséieren datt Lëtzebuerg och ganz däitlech d'Victoire am Lännerklassement gewonnen huet. Dës Course ass nodréiglech als Weltmeeschterschaft unerkannt ginn, a gëtt an de Bicher vum Cyclo-Cross och esou ugesinn, obwuel déi offiziell Weltmeeschterschaft vun der UCI am Cyclo-Cross eréischt zanter 1950 besteetVan de Gejuchte, Dirk; Sergent, Pascal (1996): La gloire dans les labours: grande et petites histoires du championnat du monde de cyclo-cross. Ed. de Eecloonaar, Eeklo (Belgique).

1938 huet de Josy no engem béisen Accident, wou hie mam Vëlo gefall war, missen ophalen. Duerno hat hien e Vëlosgeschäft zu Déifferdeng an der Avenue de la Liberté, dat hien un de Josy "Bibi" Liberatore ofginn huet. An der Stad huet hien e Café op der Place d'Armes iwwerholl - "d'Taverne Josy Mersch" - wou net nëmme vill Sportler sech Rendez-vous ginn hunnClesse, René (1991): 300 Jahre Plëssdarem. An "Ons Stad", Nummer 37.

Niewent senger sportlecher Karriär, huet hie sech quasi säi ganzt Liewe mat Molerei beschäftegt. Nom Zweete Weltkrich gouf hien den éischte President vum Déifferdenger Art VivantL'Art à Differdange - Art Vivant, engem Konschtveräin deen och vum Foni Tissen an dem Auguste Trémont frequentéiert gouf. Och wann de Josy Mersch an der Molerei verschidde Stiler ausprobéiert huet, ass hie virun allem bekannt wéinst senger figurativer Uelegmolerei vu Lëtzebuerger Landschaften, Dierfer an Haiser. Eng gutt Partie vun dëse Wierker ass op Bestellung entstanen.

 Säi Palmarès 
 1932 
 3. am Grand Prix François Faber
 1933 
 3. am Grand Prix François Faber
 1935 
 1. am Critérium International de cyclo-cross pédestre zu Paräis (an de Joren 1924-1949 ausgedroen, gëllt dës Course als den offiziéise Virleefer vun der Cyclo-Cross-Weltmeeschterschaft, déi eréischt 1950 vun der UCI geschaf gouf)
 Lëtzebuergesch Landesmeeschterschaft am Cyclo-Cross: Champion 1933, 1934, 1935 an 1937

D'Stad Lëtzebuerg huet de Cyclocross-Circuit zu Zéisseng, wou 1999 d'national Cross-Meeschterschaften an 2002 d'international Militär-Cross-Meeschterschafte gefuer goufen, no him genannt.

 Um Spaweck 

Kategorie:Lëtzebuergesch Vëlossportler
Kategorie:Gebuer 1912
Kategorie:Gestuerwen 2004
Kategorie:Lëtzebuergesch Moler